KIRJALLINEN KYSYMYS E-1512/02

esittäjä(t): Olivier Dupuis (NI) komissiolle

(29. toukokuuta 2002)

Aihe: Georgian poliittinen ja institutionaalinen tilanne

Tbilisin tuomioistuin kielsi 29. huhtikuuta 2002 Georgian kansalaisten unionia osallistumasta ensimmäisiin kunnallisvaaleihin, jotka pidetään 2. kesäkuuta 2002. Päätös tehtiin neljän Georgian kansalaisen esittämän pyynnön perusteella kuulematta oikeudessa puolueen vastuuhenkilöitä. Päätös olisi pitänyt toimittaa suoraan keskusvaalilautakunnalle, mutta tämä tehtiin vasta 3. toukokuuta, mikä esti puolueen johtajia valittamasta päätöksestä kyseiseen lautakuntaan ennen toukokuun 7. päivää, joka oli vaaliehdokaslistojen viimeinen jättöpäivä. Vielä vakavampaa oli se, että korkein oikeus, johon Georgian kansalaisten unionin johtaja Zurab Zhvania oli tehnyt valituksen, pitkitti tarkoituksellisesti sen käsittelyä, mikä esti lopullisesti ehdokaslistojen esittämisen määräajan kuluessa. Lisäksi keskusvaalilautakunta jätti huomiotta vaalilain pykälän, jossa oli säädetty, että eri alueiden vaalilautakunnissa oli oltava läsnä eri puolueiden edustajia. Päälle päätteeksi keskusvaalilautakunnassa mukana olevia Georgian kansalaisten unionin edustajia oli uhkailtu ja peloteltu useaan otteeseen.

Mitä poliittisia aloitteita tai diplomaattisia toimenpiteitä Euroopan komissio on tehnyt tai aikoo tehdä ennen kesäkuun 2. päivän vaaleja, jotta Georgian viranomaiset saataisiin harkitsemaan uudelleen erittäin vakavia seurauksia saanutta päätöstään ja jotta taattaisiin voimassaolevien vaalilakien täysimääräinen noudattaminen? Eikö komission mielestä yleensäkin Euroopan unionin ole korkea aika siirtyä yksittäisten korruptiotapausten tuomitsemisesta sellaisen politiikan kehittelyyn, joka määrittelisi selkeät suuntaviivat Georgian liittymiselle Euroopan unioniin ja jolle tämän maan kauaskantoinen uudistuspolitiikka voisi perustua?

Christopher Pattenin komission puolesta antama vastaus

(25. kesäkuuta 2002)

Komissio jakaa huolen Georgian demokraattisten uudistusten riittämättömästä edistymisestä. Tapa, jolla 2. kesäkuuta 2002 järjestetyt paikallisvaalit hoidettiin, oli huolestuttava vahvistus jo pitkään jatkuneesta menettelytavasta. Erityisen ikävää oli, että vaalijärjestelmän uudistamiseksi vuoden 2000 presidentinvaalien jälkeen tehtyjä sitomuksia ei noudatettu.

Komissio ilmaisee huolensa Georgian viranomaisille kaikissa mahdollisissa tilanteissa, myös kumppanuus- ja yhteistyösopimuksen puitteissa. Viimeisin tilaisuus oli presidentti Shevardnadzen maaliskuisen Brysselin vierailun aikana. Komissio aikoo ilmaista huolensa myös lähestyvässä EUGeorgia-yhteistyökomiteassa 26. kesäkuuta 2002, joka valmistelee asioita 1. lokakuuta 2002 kokoontuvalle EUGeorgia-yhteistyöneuvostolle.

Komissiolla oli jo tilaisuus selittää(1), miksi Georgian liittyminen Euroopan unioniin on nykyisissä olosuhteissa hyvin epätodennäköistä. Etusijalla tulisi olla kahden sisäisen konfliktin ratkaisu, uudistusohjelman täytäntöönpano sekä kumppanuus- ja yhteistyösopimuksen tarjoamien mahdollisuuksien maksimaalinen hyödyntäminen. Komissio jatkaa Georgian tukemista yhteistyö- ja avustusohjelmien sekä poliittisen tuen kautta.

(1) Vastaus arvoisan parlamentin jäsenen suulliseen kysymykseen H-0372/02, kirjallinen vastaus, kesäkuu 2002.